Meeskonna tegevjuhi Risto Lepa sõnul on eelseisvaks aastaks seatud mullusest kõrgemad plaanid. "Eesti meistrivõistlustel tahame jõuda finaali ning Balti liigas play-off'i," ütles Risto Lepp portaalile Käsipall24.ee. "Samuti on olulisel kohal mängijate individuaalne areng."

Risto Lepp meenutas, et kuigi eelmiseks hooajaks tulemuste osas eesmärke ei seatud, olid omad sihid siiski olemas. "Põhieesmärkideks oli harida mängijaid profisportlasliku elustiiliga, tõsta üldkehalist seisu ning palliplatsil harjuda Euroopalikult kiire ründemänguga ning agressiivse kaitsega," lausus Lepp. "Arvasin, et suudame pronksiseerias Viljandist jagu saada, kuid Kristo Järve, Kristo Voika ja Rasmus Ots näitasid meile, et käsipalli mängitakse peaga ning lisaks sellele põlesid mõned meie noored läbi. Kõik see oli aga väga õpetlik tulevikku silmas pidades."

Tallinna peatreeneri Jüri Lepa meelest on meeskonnal reservi küll ja tippu tõusmiseks on tähtis ka pingetega harjuda. "Selleks on vaja mängida tugevate vastastega," ütles Jüri Lepp. "Näiteks Serviti on aastatepikkusest eurosarjakogemusest ammutanud enesekindlust, taset pidevalt tõstnud ja seetõttu ei karda nad siin regioonis mitte kedagi. Meie aga tahame Servitist veel tugevamaks saada ning selleks on Tallinnas kõik võimalused olemas."

Lepp lisas, et meeskonnast on lahkunud Jorma Käsper, Marko Slastinovski ja Kaimar Lees. "Slastinovski oli mullu hooaja esimese poole meie kindel liider, kuid kevadeni ta kahjuks ei kestnud." meenutas Lepp. "Tal on elus ka muid tegemisi ning ta otsustas vahe-aasta võtta. Ta hoiab ennat ise kehaliselt vormis ning kui ta kavatseb käsipalli naasta, siis uks meie juurde on lahti. Käsperile ja Leesile oleme väga tänulikud, et nad aitasid meid pool hooaega, kuna kolm mängijat oli lõppenud hooajal ajateenistusega seotud ning said kahjuks väga ebaregulaarselt trenni ja mängudele."

Risto Lepa sõnul pole meeskond veel täielikult komplekteeritud. "Meil on hetkel kõigest kaks vasakukäelist mängijat ja seetõttu vajame paremsisemise ja paremääre positsioonile täiendust," tõdes Lepp. "Kui me Eestist kedagi ei leia, siis peame pöörama pilgud välismaa suunas."